འུར་ཟིང་གི་ཡོ་ལང་རེ་རེ་བསྟུད་མར་འཇགས་བཞིན་པའི་བདག་གི་མཐའ་འཁོར་ན་ཡིད་གཞུང་ཁོ་ནས་འཚོ་བའི་མི་ཚོགས་ད་དུང་བར་མེད་དུ་བཞུར་བཞིན་ཡོད།མུན་ནག་གི་དབང་བསྒྱུར་ནག་པོ་འདིའི་ཤོང་ཚད་ནི་འུ་ཚང་གི་དུར་ཁྲོད་ཡིན་མི་སྲིད།གངས་རིའི་སྲ་མཁྲེགས་ཀྱི་རུས་རྐང་མཁྲེགས་པོ་ཁྱེད་ལ་མངའ་ན།མཚོ་མོའི་རླབས་རྒྱུན་ལྡན་ལྟ་བུའི་ཁྲག་རྒྱུན་ང་ལ་ཡང་ཡོད་པས།ཡངས་པའི་ཐང་ཆེན་འདི་ནམ་ཡང་རང་ཉིད་ཀྱི་བློ་གཤོག་ལ་བསྐྲུན་ཆོག་ཨང་།སྙིང་ཉེ་ལགས།ད་ནི་ཅིས་ཀྱང་རྒྱང་དུ་མ་ཕེབས་དང་།མུན་པའི་མིག་ཟུང་གིས་འུ་གཉིས་རྟགས་ཏུ་འཚོས་ནས་ཡོད་པ་བདེན་ཡང་།ང་ཚོ་ལ་ད་དུང་ཕྱི་རོལ་གྱི་ནམ་མཁའ་ཡོད།ཉི་འོད་ཡོད།མེ་ལྕེས་བསྲེགས་པའི་ལང་ཚོའི་མཆོད་པ་ཡོད།ས་ཆེན་ལྟར་མཛད་པ་མེད་པའི་རང་བྱུང་གི་སྐྱེས་ཁམས་ཡོད།ད་དུང་དག་ཞིང་ཡོད།ལྷ་ཚོགས་ཡོད།རེ་སྙེག་དང་རྨི་ལམ་ཡོད།མདོར་ན་འདི་དག་ཡོད་ཚད་འུ་གཉིས་ལ་ཐོབ་འོས་པ་ཡོད་ཚད་ཀྱི་རྩ་བ་དེ་མིན་ནམ།བདག་གི་སྙིང་ནས་བརྩེ་བའི་མི་ལགས།ཕྱིར་ཕེབས་ཤོག